EGCO ยันชัดไม่เกี่ยวข้องข่าวสินบนฉาว”มิตซูบิชิฯ”
บริษัท ผลิตไฟฟ้า จำกัด (มหาชน) หรือ EGCO แจ้งว่า ตามที่ …
18 ก.ค. 2561

บริษัท ผลิตไฟฟ้า จำกัด (มหาชน) หรือ EGCO แจ้งว่า ตามที่มีข่าวปรากฎในสื่อหลายแห่งกรณีสำนักงานสืบสวนพิเศษของอัยการกรุงโตเกียวกำลังสืบสวนบริษัท  Mitsubishi Hitachi Power Systems  จำกัด (MHPS) ในข้อหาละเมิดกฎหมายป้องกันการแข่งขันที่ไม่เป็นธรรม โดยการจ่ายสินบนให้กับเจ้าหน้าที่รัฐของประเทศไทย สำหรับการใช้ท่าเรือเพื่อขนถ่ายอุปกรณ์โครงการโรงไฟฟ้าขนอม หน่วยที่ 4 นั้น บริษัทยืนยันว่าไม่มีส่วนเกี่ยวข้องในกรณีดังกล่าว
อนึ่งโครงการโรงไฟฟ้าขนอม หน่วยที่ 4 เป็นโรงไฟฟ้าพลังความร้อนร่วม ตั้งอยู่ในจ.นครศรีธรรมราช โดยโครงการนี้ ทาง Mitsubishi Corporation (MC) มีหน้าที่ ดูแลรวบรวมและสรุปการดำเนินงานของกลุ่มผู้รับเหมา ขณะที่มี MHPS เป็นผู้ผลิตอุปกรณ์หลัก ต่าง ๆ เช่น เครื่องกำเนิดไฟฟ้า และบริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) หรือ STEC ได้งานก่อสร้างโรงไฟฟ้าขนอม
ขณะที่โรงไฟฟ้าขนอมมีสัญญาซื้อขายไฟฟ้ากับกฟผ. เป็นเวลา 25 ปี กำลังการผลิตรวม 930 เมกะวัตต์ (MW) แบ่งเป็นหน่วยผลิตจำนวน 2 หน่วยๆ ละ 465 เมกะวัตต์ โดยใช้ก๊าซธรรมชาติเป็นเชื้อเพลิงหลัก เริ่มเดินเครื่องเชิงพาณิชย์และจ่ายไฟฟ้าเข้าระบบในวันที่ 19 มิ.ย.59 หลังจากได้เริ่มก่อสร้าง วันที่ 1 ต.ค.56
ทั้งนี้ EGCO มีผู้ถือหุ้นใหญ่ คือ กฟผ.  ถือหุ้น 25.41% และ TEPDIA Generating B.V. (TEPDIA) ถือหุ้น 23 .49% โดย TEPDIA เป็นบริษัทร่วมทุนระหว่าง Tokyo Electric Power Company (TEPCO) และ Diamond Generating Asia, Limited ซึ่งเป็นบริษัทย่อยของ Mitsubishi Corporation ในสัดส่วนการร่วมทุนฝ่ายละ 50%
ด้านราคาหุ้น EGCO ปิดวันนี้(18ก.ค.) อยู่ที่ 225 บาท ลดลง 4.00 บาท หรือ 1.75% ด้วยมูลค่าซื้อขาย 381.89 ล้านบาท